Diari Oficial de la Generalitat Valenciana


Sumari del DOGV 5517, del 22-05-2007 (2007/6487)

DECRET 75/2007, de 18 de maig, del Consell, pel qual s'aprova el Reglament de Protecció Pública a l'Habitatge..
---------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/05/18/75**

### Versions

 01/10/2021 - Actualitat  12/06/2020 - 30/09/2021  20/07/2009 - 11/06/2020  30/06/2008 - 19/07/2009  Text inicial: 22/08/2007 - 29/06/2008 

### Dades del document

Número de DOGV
:   5517

Data del DOGV
:   22-05-2007

Secció del DOGV
:   I. DISPOSICIONS GENERALS

Número del document
:   2007/6487


Data del document
:   18-05-2007

Organisme emissor
:   Conselleria de Territori i Habitatge

Tipus de document
:   Decret

Anàlisi jurídica

 Descriptors 

:   * política de l'habitatge
    * procediment administratiu
    * habitatge social
    * necessitat d'habitatge
    * Dret de l'habitatge
    * legislació
    * habitatge

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 01.10.2021 - 15.06.2023**

**Decret 75/2007, de 18 de maig, del Consell, pel qual s'aprova el Reglament de Protecció Pública a l'Habitatge.** **[1]****[1]**

[**(DOGV núm. 5517 de 22.05.2007)**](http://www.docv.gva.es/datos/2007/05/22/pdf/2007_6487.pdf)**Ref. 6491/2007**

DECRETE

TÍTOL III

Promoció pública d'habitatges **[2]****[2]**

CAPÍTOL I

Promoció i adquisició d'habitatges de promoció pública

**Article 134. Habitatges de promoció pública**

1. Els habitatges de promoció pública són objecte d'una actuació, sense finalitat lucrativa, dirigida a facilitar el gaudi d'un habitatge per a famílies, persones i col·lectius amb escassos recursos económics, en els termes, destinació i modalitats de promoció que estableix l'article 54 de la Llei 8/2004, de 20 d'octubre, de la Generalitat, de l'Habitatge de la Comunitat Valenciana.

Aquesta actuació pot consistir:

a) En la promoció pública d'habitatges de nova construcció en qualsevol de les modalitats que determina l'esmentat precepte, que hagen sigut qualificats per la conselleria competent en matèria d'habitatge.

b) En els habitatges objecte d'una rehabilitació d'edifici, sempre que complisquen les condicions establides en el Reglament de rehabilitació de la Llei 8/2004, de 20 d'octubre, de la Generalitat, de l'Habitatge de la Comunitat Valenciana, i hagen sigut qualificats de promoció pública per la conselleria competent en matèria d'habitatge.

c) En l'adquisició d'habitatges existents en el mercat, per edificis complets, en fase de projecte, de construcció o acabats, sempre que complisquen les condicions establides en aquest reglament i hagen sigut qualificats de promoció pública per la conselleria competent en matèria d'habitatge.

2. El règim de cessió i d'adjudicació dels habitatges de promoció pública s'ajustarà al que disposa aquest títol.

3. Els habitatges de promoció pública s'inscriuran en un apartat específic del Registre Valencià d'Habitatges amb Protecció Pública.

**Article 135. Qualificació provisional**

La qualificació provisional dels habitatges de promoció pública és la resolució administrativa concedida per la direcció general o el servei territorial, segons corresponga, competents en matèria d'habitatge, per la qual la referida actuació queda sotmesa al règim d'habitatges de promoció pública d'acord amb la Llei 8/2004, de 20 d'octubre, de la Generalitat, de l'Habitatge de la Comunitat Valenciana, a aquest reglament i disposicions complementàries.

La concessió de la qualificació provisional requereix l'observança de les condicions que s'estableixen en aquest reglament, i s'expedirà en model normalitzat.

**Article 136. Iniciació de l'expedient de construcció i concessió de la qualificació provisional en les promocions públiques directes de la Generalitat**

1. Quan es tracte de promoció pública directa efectuada per la Generalitat, el director general competent en matèria d'habitatge, mitjançant una resolució motivada, acordarà la iniciació de la promoció i la seua qualificació provisional de promoció pública, s'hi consignaran els punts següents:

a) Consignació pressupostària i, si és el cas, finançament qualificat aplicable.

b) Disponibilitat dels terrenys.

c) Aprovació del projecte tècnic bàsic i el d'execució de l'edificació.

d) Característiques dels habitatges, detallant les superfícies útils i construïdes, garatges i annexos vinculats.

e) Règim d'adjudicació i d'ús dels habitatges

f) Procediment i forma d'adjudicació de les obres de construcció, fins i tot per concessió administrativa o cessió del dret de superfície.

2. Amb caràcter previ, la direcció general competent en matèria d'habitatge haurà acomplit els punts següents:

a) Acreditació de la consignació pressupostària, que pot complementar-se amb el finançament qualificat establit per a aquestes promocions pels plans d'habitatge i sól o mesures singulars de finançament aplicable, de manera que siga suficient per al desenvolupament de la promoció.

b) Dur a terme les actuacions necessàries per a efectuar l'estudi geotècnic dels terrenys destinats a la construcció, que oferisca la informació tècnica precisa per a la redacció del projecte tècnic.

c) Redacció del projecte tècnic bàsic i el d'execució, directament o mitjançant assistència tècnica.

d) Estendre l'acta de replantejament previ, sobre els terrenys destinats a la promoció.

e) Efectuar la tramitació administrativa i pressupostària pertinent, per a iniciar el procediment i la forma d'adjudicació de les obres de construcció.

3. Amb caràcter previ a l'adjudicació de les obres de construcció, que s'ajustarà a la legislació de contractes de les administracions públiques, la direcció general competent en matèria d'habitatge remetrà el projecte tècnic d'edificació a l'ajuntament competent, sol·licitant informe tècnic municipal acreditatiu que és susceptible d'obtindre la llicència municipal d'obres. Aquest informe s'emetrà en el termini establit per a l'expedició de la llicència d'obres, d'acord amb el que disposa la Llei 16/2005, de 30 de desembre, de la Generalitat, Urbanística Valenciana.

L'obtenció i el pagament de la llicència d'obres serà a càrrec del contractista de les obres.

**Article 137. Iniciació de l'expedient de construcció i concessió de la qualificació provisional en les promocions públiques directes de les entitats locals**

1. Quan es tracte de promoció pública directa efectuada per una entitat local, es requerirà un acord plenari sobre la iniciació de la promoció pública, i es consignaran els punts següents:

a) Consignació pressupostària i, si és el cas, finançament qualificat aplicable.

b) Disponibilitat dels terrenys.

c) Aprovació del projecte tècnic bàsic i el d'execució de l'edificació.

d) Consignació que l'esmentat projecte compleix les condicions d'obtenció de la llicència municipal d'obres.

e) Característiques dels habitatges, detallant les superfícies útils i construïdes, garatges i annexos vinculats.

f) Règim d'adjudicació i ús dels habitatges.

g) Procediment i forma d'adjudicació de les obres de construcció.

h) Especificar, si és el cas, que es realitza mitjançant conveni. En aquest supósit s'adjuntarà el conveni com a annex.

2. Amb caràcter previ s'han efectuat les actuacions relacionades en l'apartat 2 de l'article anterior.

3. L'entitat local promotora remetrà al servei territorial competent en matèria d'habitatge l'acord plenari citat en l'apartat 1 d'aquest article, juntament amb el projecte tècnic bàsic d'edificació, per a l'obtenció de la qualificació provisional.

El servei territorial competent en matèria d'habitatge remetrà aquesta documentació, juntament amb el seu informe tècnic i administratiu, a la direcció general competent en matèria d'habitatge per a la concessió de la qualificació provisional. Si existeixen defectes en la documentació aportada, el servei territorial requerirà l'entitat local i li concedirà un termini adequat per a la seua esmena.

**Article 138. Qualificació provisional de les promocions públiques de les entitats instrumentals**

Les qualificacions provisionals d'aquestes promocions es regiran, quant a la sol·licitud, documentació, tramitació i concessió, si és el cas, pel que disposa el capítol III del títol I d'aquest reglament. D'acord amb la legislació valenciana sobre hisenda, estaran exemptes del pagament de taxes.

**Article 139. Qualificació provisional de les promocions públiques assimilades**

Les qualificacions provisionals de les promocions públiques assimilades, establides per l'article 54.2.c) de la Llei 8/2004, de 20 d'octubre, de la Generalitat, de l'Habitatge de la Comunitat Valenciana, es regiran, quant a la sol·licitud, documentació, tramitació i concessió si és el cas, pel que disposa el capítol III del títol I d'aquest reglament. D'acord amb la legislació valenciana sobre hisenda, estaran exemptes del pagament de taxes.

A més, adjuntaran el conveni subscrit amb la direcció general competent en matèria d'habitatge, o la documentació administrativa acreditativa que l'operació compta amb l'autorització, control i seguiment, i finançament qualificat, si és el cas, de la referida direcció general.

Així mateix, ha de quedar acreditada la suficiència financera per al desenvolupament de la promoció.

**Article 140. Qualificació definitiva**

1. La sol·licitud de qualificació definitiva es presentarà, abans de finalitzar el termini d'execució de les obres, en model normalitzat, acompanyada dels documents que a continuació es detallen:

a) Quan es tracte de promoció pública directa de la Generalitat, s'acreditarà haver-se formalitzat l'acta de recepció de les obres, i certificat de la direcció facultativa assenyalant que el projecte d'execució final compleix la normativa tècnica aplicable i que les obres realitzades s'adeqüen a aquest.

b) Quan es tracte de promoció pública directa d'entitats locals, s'acompanyarà l'acta de recepció de les obres, i informe tècnic municipal acreditant que el projecte d'execució final compleix la normativa tècnica aplicable i que les obres realitzades s'adeqüen a aquest.

c) Quan es tracte de promoció pública instrumental, s'acompanyarà la documentació establida en l'article 72 d'aquest reglament.

d) Quan es tracte de promoció pública assimilada, s'acompanyarà la documentació establida en l'article 72 d'aquest reglament, com la que acredite el seguiment i el control de la promoció per la direcció general competent en matèria d'habitatge, incloent la cancel·lació del finançament qualificat i la devolució de les ajudes económiques directes més els interessos legals, i si és el cas la desqualificació, quan s'incomplisca la normativa aplicable i les finalitats de la promoció.

e) En els supósits establits per la Llei d'Ordenació i Foment de la Qualitat de l'Edificació, s'acompanyarà el llibre de l'edifici.

2. Els serveis territorials competents en matèria d'habitatge informaran les sol·licituds des del punt de vista tècnic i administratiu, prèvia a la inspecció tècnica de les obres en els supósits 1.b), 1.c) i 1.d).

En els supósits de promoció pública instrumental i assimilada, la tramitació de la qualificació definitiva s'adequarà al que disposen els apartats 2 i 4 de l'article 73, i article 74, 75 i 76 d'aquest reglament i concordants.

Quan es tracte de promoció pública directa d'entitats locals, l'esmena de documentació o de deficiències constructives s'ajustarà al que disposen els apartats 1 i 2 de l'article 73 d'aquest reglament.

3. Quan es tracte de promoció pública directa de la Generalitat o d'entitats locals, la qualificació definitiva serà concedida per la direcció general competent en matèria d'habitatge, tenint en compte l'informe dels serveis territorials.

**Article 141. Qualificació d'habitatges objecte d'actuacions de rehabilitació d'edificis**

Amb un informe previ i proposta dels serveis territorials corresponents, els habitatges objecte d'actuacions de rehabilitació poden qualificar-se de promoció pública pel director general competent en matèria d'habitatge, en els termes i condicions establides pel Reglament de rehabilitació.

**Article 142. Qualificació d'habitatges existents**

Poden qualificar-se de promoció pública habitatges existents, sempre que s'ajusten a les condicions següents:

1. Promoció pública directa de la Generalitat. Amb un informe previ tècnic i estudi económic, el director general competent en matèria d'habitatge pot resoldre l'adquisició i la qualificació d'habitatges existents, per edificis complets, tant en fase de projecte, en construcció o acabats, bé directament o bé a través de l'Institut Valencià d'Habitatge, SA, o entitat pública que el substituïsca.

2. Promoció pública directa d'entitats locals. Promoció pública instrumental i promoció pública assimilada.

a) Es poden qualificar de promoció pública, els habitatges existents adquirits pels ens locals, els seus organismes autónoms o patronats, empreses de capital íntegrament públic, com també per les organitzacions sense finalitat lucrativa, per a destinar-los a col·lectius específics en els termes i condicions establides pels plans d'habitatge i sól o mesures singulars de finançament aplicable.

Amb caràcter supletori s'estableixen les següents:

1r. Que es destinen a arrendament o qualsevol altra forma de cessió a unitats familiars o de convivència els ingressos de les quals anuals corregits no excedisquen una vegada l'Índex Públic de Renda d'Efectes Múltiples.

2n. Que la superfície màxima protegida de l'habitatge no pot excedir 90 metres quadrats útils, amb l'excepció prevista en aquest reglament per a les famílies nombroses.

3r. Que el preu d'adquisició de l'habitatge no siga superior a l'assenyalat en la normativa d'aplicació.

4t. Que la renda anual de l'arrendament, si és el cas, no siga superior al percentatge del 3 per 100 del preu d'adquisició de l'habitatge, llevat que la normativa de finançament aplicable dispose una altra cosa.

5é. Que l'habitatge quede vinculat al règim d'ús d'arrendament o cessió durant un període mínim de deu anys, extrem que es farà constar expressament en el Registre de la Propietat mitjançant una nota marginal, com també el dret de tanteig i retracte a favor de la Generalitat.

6é. En aquests supósits, és possible la qualificació d'un o més habitatges, sense que siga necessari que constituïsquen edificis complets.

b) La Generalitat reconeixerà per a aquestes actuacions l'accés al finançament qualificat que establisquen els plans d'habitatge i sól o mesures singulars de finançament aplicables, i en les condicions que determinen.

c) Serà competència del director general competent en matèria d'habitatge el reconeixement del finançament qualificat a les actuacions previstes en aquest apartat, com també l'establiment dels criteris de control i seguiment d'aquest tipus d'actuacions.

**Article 143. Reserva per a persones amb discapacitat**

En les promocions públiques de nova construcció s'observarà el que disposa l'article 58 d'aquest reglament quant a la reserva d'habitatges adaptats per a ser destinats a persones amb discapacitat i al compliment de la legislació valenciana d'accessibilitat i supressió de barreres arquitectóniques, urbanístiques i de comunicació, sense perjudici de poder establir en cada promoció mesures de més abast

**Article 144. Allotjaments provisionals o d'emergència**

La direcció general competent en matèria d'habitatge directament, o a través de l'Institut Valencià d'Habitatge, SA, o entitat pública que el substituïsca, quan la referida direcció general així ho acorde, podrà promoure la construcció o adquisició d'allotjaments provisionals d'utilització temporal, per a situacions d'emergència.

Aquests allotjaments han de complir les normes de disseny i qualitat que per a aquests establisca la referida direcció general i tindran la consideració d'allotjaments de protecció pública.

L'esmentada direcció general, mitjançant el corresponent conveni, pot cedir la disponibilitat del seu ús als ajuntaments respectius o altres organismes de caràcter públic, els quals assumiran en aquest cas, l'obligació de cuidar de la seua administració, manteniment i conservació, i d'atendre les despeses que per qualsevol altre concepte es deriven, i, així mateix, determinarà el règim de cessió i ús.

Si l'ocupació temporal s'efectua a títol de precari, es pot determinar que les despeses derivades del consum i ús dels serveis siguen a compte del precarista.

La direcció general competent en matèria d'habitatge determinarà, per a cada cas, el període màxim d'ocupació i les prórrogues que siguen procedents.

**Article 145. Promocions singularitzades**

Els promotors públics de caràcter instrumental i assimilat poden desenvolupar promocions especials d'habitatges de protecció pública per a venda, per a arrendament, lloguer-jove, allotjaments d'interés social o habitatges tutelats o altres formes d'explotació justificada per raons socials, en els termes establits en aquest reglament i en els plans d'habitatge i sól o mesures singulars de finançament aplicable.

**Article 146. Transmissió**

1. Els habitatges de promoció pública només poden transmetre's, inter vivos, en segona o successives transmissions pels propietaris quan hagen transcorregut deu anys des de la data del contracte de compravenda, i sempre que prèviament s'haja fet efectiva la totalitat de les quantitats ajornades.

La direcció general competent en matèria d'habitatge directament, o a través de l'Institut Valencià d'Habitatge, SA, o entitat pública que el substituïsca, quan la referida direcció general així ho acorde, pot autoritzar la transmissió abans del transcurs del termini referit, quan concórreguen motius justificats, singularment el canvi de localitat de residència del titular de l'habitatge.

En els supósits de separació matrimonial o divorci, o adquisició conjunta en règim de condomini, cal ajustar-se al que disposa l'article 26 d'aquest reglament.

2. El preu màxim de la transmissió serà l'aplicable conforme estableix aquest reglament, i la persona adquirent ha de complir les condicions d'accés als habitatges de promoció pública previstes en aquest.

3. La Generalitat pot exercir, en els casos de transmissió inter vivos, els drets de tanteig i retracte d'acord amb el que disposa la Llei 8/2004, de 20 d'octubre, de la Generalitat, de l'Habitatge de la Comunitat Valenciana, i en aquest reglament.

**Article 147. Desqualificació**

Els habitatges qualificats de promoció pública no poden ser objecte de desqualificació, excepte en els següents supósits excepcionals:

1. Quan les especials circumstàncies de caràcter social o per raó de la seua catalogació o nivell de protecció, o per raons d'urgència, que afecten els edificis d'habitatges, els habitatges i els seus ocupants, així ho requerisquen, el conseller competent en matèria d'habitatge, a proposta del director general en la matèria, i sempre sobre la base dels informes tècnics que corresponguen, podrà, mitjançant una resolució motivada, adoptar mesures excepcionals, que poden incloure la desqualificació dels habitatges de protecció oficial de promoció pública i la determinació de la qualificació que siga procedent.

2. En els supósits de promoció pública assimilada, l'incompliment de la normativa d'aplicació i de les finalitats de la promoció o adquisició d'habitatges, donarà lloc a la cancel·lació del préstec qualificat i el reintegrament de les ajudes económiques directes més els interessos legals, i a la desqualificació dels habitatges, si és el cas, mitjançant una resolució motivada de la direcció general competent en matèria d'habitatge.

CAPÍTOL II

Sistema de fixació de preus de renda i venda

**Article 148. Fixació dels preus de venda**

1. El preu de venda dels habitatges de promoció pública és el resultat de multiplicar el percentatge marcat pel pla d'habitatge vigent en cada moment del preu bàsic nacional vigent, als metres quadrats de superfície útil de l'habitatge per a continuació aplicar a aquest resultat les correccions següents:

a) Un coeficient segons la zona geogràfica, determinades per la legislació específica.

b) Un coeficient segons l'antiguitat. Per a aixó es considera que solament es deprecia la construcció i no el sól, a raó d'un màxim de l'1 per 100 anual des de la data de recepció provisional. Entenent que el valor de la construcció és el 70 per 100 del preu de venda.

El mencionat percentatge anual de depreciació és variable entre un 0 per 100 i un 1 per 100, aplicant-se com a criteri general un 0,7 per 100, depenent de l'estat de conservació i manteniment de la construcció segons informe dels serveis tècnics competents.

2. La fórmula per a la determinació del preu dels habitatges serà:

PH= Coef. vigent \* Preu bàsic \*Coef. zona \* [0,3 + 0,7 \*(1 – (Antiguitat \* iDepreciació)) ]\* m²

On: PH: Preu habitatge

Coef. vigent Tant per cent assenyalat pel pla d'habitatge vigent per a promoció pública

Preu bàsic: Preu bàsic per m²

Coef. zona: Coeficient de zona.

Antiguitat: Diferència en anys sencers compresos entre la data de recepció provisional i la data de valoració.

Depreciació: Índex de depreciació anual (valors entre 0% i 1%; generalment 0,7%)

m²: Metres quadrats útils de l'habitatge.

**Article 149. Condicions de finançament per a la venda**

1. El preu de venda estarà integrat per una aportació inicial i per una quantitat ajornada. L'aportació inicial es pagarà al lliurament de les claus de l'habitatge, i serà de fins al 5 per 100 del preu total d'aquest, aixó sense perjudici dels corresponents tributs que graven la venda.

2. La part del preu ajornat tindrà la consideració de préstec, amb un interés anual variable, considerant l'euribor a un any, o tipus de referència que el substituïsca, més el 0,25, com a referència per a determinar el tipus d'interés anual del mercat hipotecari en els tres mesos anteriors a la data del contracte. En tot cas, el tipus d'interés mai podrà ser superior al 6 per 100.

3. Els terminis d'amortització seran entre 10 i 25 anys. No s'admetran amortitzacions totals abans dels 10 anys. Les amortitzacions parcials poden suposar una reducció en la quota de fins al 30 per 100; o una reducció del termini d'amortització que no siga inferior a 10 anys.

**Article 150. Fixació de la renda en lloguer**

1. La renda inicial anual per metre quadrat de superfície útil dels habitatges de promoció pública s'obtindrà per aplicació del 3 per 100 sobre el preu de venda, calculat segons el que estableix l'article 148 d'aquest reglament, prenent com a data de valoració la del moment de formalització del contracte d'arrendament.

2. Mitjançant una ordre de la conselleria competent en matèria d'habitatge es pot revisar el percentatge esmentat, substituint-lo per un altre més adequat a les circumstàncies socioeconómiques de cada moment.

3. L'actualització de la renda s'efectuarà anualment, en la data en què es complisca cada any de vigència del contracte, aplicant a la renda corresponent a l'anualitat anterior, la variació percentual experimentada per l'Índex General Nacional, del sistema d'índexs de preus de consum, en un període de dotze mesos immediatament anteriors a la data de cada actualització, en els termes establits en la Llei d'Arrendaments Urbans.

**Article 151. Interessos de demora**

L'interés de demora aplicable al deute per impagament de quotes d'amortització, renda, o qualsevol altre concepte serà el tipus d'interés legal dels diners vigents en la data del requeriment.

CAPÍTOL III

Règim de cessió i procediment d'adjudicació d'habitatges **[3]****[3]**

*Derogat*

CAPÍTOL IV

Contractació i atorgament d'escriptures

**Article 162. Règim d'adjudicació**

1. El règim d'adjudicació serà, preferentment, mitjançant contracte d'arrendament, sense perjudici que en determinats casos puga realitzar-se mitjançant contracte de compravenda.

2. En casos excepcionals, per resolució del director general competent en matèria d'habitatge directament, a proposta de l'Institut Valencià d'Habitatge, SA, o entitat pública que el substituïsca, o a través d'aquest organisme, quan la referida direcció general així ho acorde, es pot acordar la cessió amb caràcter temporal de l'ús d'habitatges de promoció pública a persones físiques o jurídiques que ho sol·liciten i resulte suficientment acreditada la seua destinació, per a fins socials, assistencials o d'interés públic.

**Article 163. Formalització dels contractes**

En tots els contractes que s'efectuen sobre habitatges de promoció pública de la Generalitat han de consignar-se, com a mínim, les especificacions següents:

a) Que l'habitatge objecte del contracte estiga subjecte a les prohibicions i limitacions derivades del règim d'habitatges de protecció pública i, concretament, de promoció pública de la Generalitat.

b) Que l'habitatge ha de destinar-se a domicili habitual i permanent de l'adjudicatari i els familiars que amb ell convisquen.

c) Que l'adjudicatari es compromet a mantindre l'habitatge en bon estat de conservació, policia i higiene, i no realitzar-hi cap obra sense l'expressa autorització escrita de l'Institut Valencià d'Habitatge, SA, o entitat pública que el substituïsca.

d) Que no utilitzarà simultàniament, per qualsevol títol, un altre habitatge.

e) En el cas de contracte d'arrendament, el sistema de revisió de renda.

f) Tant en el contracte de compravenda com d'arrendament, l'obligació de domiciliar els rebuts.

g) Que el contracte té la qualificació d'administratiu especial, per satisfer de forma directa o immediata la necessitat pública d'habitatge, i, en el mateix sentit, que podrà ser resolt pels procediments de caràcter administratiu i causes establits en el capítol VII d'aquest títol.

h) En el contracte de compravenda, els drets de tanteig i retracte, en els termes de la Llei 8/2004, de 20 d'octubre, de la Generalitat, de l'Habitatge de la Comunitat Valenciana, i aquest reglament.

**Article 164. Contracte de compravenda**

El preu ajornat en els contractes de compravenda d'habitatges de promoció pública es garantirà sempre mitjançant condició resolutória, per falta de pagament d'alguna de les quantitats ajornades en el venciment convingut.

Sense perjudici d'aixó, també es farà constar expressament en el contracte de compravenda que la falta de pagament de les quotes d'amortització podrà implicar, a criteri de l'administració, i atesa la situació económica de l'adjudicatari, la renovació forçosa del contracte i la transformació de la forma d'adjudicació en un contracte d'arrendament.

**Article 165. Contracte d'arrendament**

1. En cas de cessió de l'habitatge mitjançant contracte d'arrendament, la duració dels contractes serà de 5 anys, transcorreguts els quals podrà prorrogar-se per períodes anuals, conforme estableix la Llei d'Arrendaments Urbans, sempre que els arrendataris mantinguen les condicions exigibles per a l'adjudicació d'habitatges de promoció pública.

2. L'Institut Valencià d'Habitatge, SA, o entitat pública que el substituïsca, podrà revisar les condicions legals exigibles als arrendataris amb anterioritat al venciment i les seues prórrogues, comprovant si aquests mantenen les mencionades condicions i sol·licitant tota la documentació que siga necessària a l'efecte. En cas de no prorrogar-se el contracte, l'ocupant ha de tornar les claus i deixar l'habitatge lliure de mobles i efectes en el termini màxim de 60 dies des de la notificació de la no-renovació.

3. Seran a compte dels arrendataris les despeses necessàries per al manteniment de l'habitatge, com també el cost dels serveis i subministraments, tant de l'immoble on s'ubique, com de l'habitatge, i l'import de tots els tributs que graven aquests, en particular l'impost sobre béns immobles, la taxa de fems, les quotes per al sosteniment i les despeses comunes de les juntes administradores.

**Article 166. Facultats d'administració de l'Institut Valencià d'Habitatge, SA**

L'Institut Valencià d'Habitatge, SA, o entitat pública que el substituïsca, en l'exercici de les seues funcions de gestió i administració del patrimoni públic de l'habitatge de la Generalitat, d'acord amb el que estableix l'article 2 del Decret 118/1988, de 29 de juliol, del Consell, i la disposició addicional tercera de la Llei 14/2003, de 10 d'abril, de Patrimoni de la Generalitat, tramitarà, i el director general competent en matèria d'habitatge atorgarà les corresponents escriptures públiques de cartes de pagament, cancel·lacions hipotecàries, segregacions, agrupacions, agregacions, divisions, declaracions d'obra nova i divisió horitzontal, compravenda, rescissions i les seues rectificacions respecte dels habitatges, locals, garatges i la resta d'edificacions complementàries relatives a aquest patrimoni.

**Article 167. Atorgament d'escriptura pública**

En els contractes de compravenda amb preu ajornat i en els subsistents d'accés diferit a la propietat, una vegada conclós el període d'amortització estipulat o concedida l'amortització anticipada, i estant acreditat que el beneficiari ha satisfet les quotes d'amortització i la resta de quantitats que per tots els conceptes estiga obligat a pagar, l'Institut Valencià d'Habitatge, SA o entitat pública que el substituïsca, tramitarà, i el director general competent en matèria d'habitatge atorgarà, l'escriptura de compravenda o d'elevació a públic del contracte a favor del beneficiari o dels qui legalment li hagueren substituït en successió per causa de mort.

CAPÍTOL V

Administració i gestió del patrimoni d'habitatges

de promoció pública de la Generalitat

**Article 168. Gestió del patrimoni de promoció pública de la Generalitat**

Excepte les atribucions que aquest reglament reserva a la direcció general competent en matèria d'habitatge, l'administració i la gestió del patrimoni d'habitatges i immobles qualificats com a promoció pública, pertanyent a la Generalitat, correspon a l'Institut Valencià d'Habitatge, SA, o entitat pública que el substituïsca, sota la supervisió i la coordinació de l'esmentada direcció general.

**Article 169. Abast de les facultats de gestió de l'Institut Valencià d'Habitatge, SA**

1. Les facultats per a l'administració i disposició atorgades a l'Institut Valencià d'Habitatge, SA, o entitat pública que el substituïsca, respecte als habitatges de promoció pública, comportaran, així mateix, la tramitació de subrogacions i canvis de titularitat en contractes, requeriments de subrogació, bonificacions económiques, subvencions personals i qualsevol altra ajuda que reglamentàriament s'establisca, canvi de règim en contractes, elaboració d'estudis económics, amortitzacions anticipades, preparació de l'atorgament d'escriptures, confecció d'estatuts i constitució de juntes d'administració i comunitats de propietaris, increment de rendes i revisió de contractes de lloguer a la seua finalització, reparacions, ajornament de deutes, impagaments i qualsevol classe d'incidències que puguen presentar-se en la contractació i administració dels habitatges de promoció pública.

2. Tots els actes de tràmit, i les seues notificacions, s'efectuaran en nom i representació de la Generalitat, com a titular de l'esmentat patrimoni, d'acord amb el que estableix el Decret 118/1988, de 29 de juliol, del Consell.

**Article 170. Rendiments económics**

Els rendiments económics derivats de la gestió del patrimoni de promoció pública seran administrats per l'Institut Valencià d'Habitatge, SA, de la forma establida en l'article 4 del Decret 118/1988, de 29 de juliol, modificat pel Decret 174/1998, de 20 d'octubre, del Consell, o per l'entitat pública que el substituïsca.

**Article 171. Canvis de règim contractual**

1. L'Institut Valencià d'Habitatge, SA, o entitat pública que el substituïsca, pot tramitar els canvis de règim contractual d'arrendament a compravenda i viceversa, sempre que, hagen transcorregut un mínim de 5 anys des de la data del contracte, s'acrediten ingressos suficients de la unitat familiar per a accedir a un habitatge de promoció pública en compravenda, per al primer cas, o una disminució d'ingressos que acredite que no disposa dels suficients per a adquirir l'habitatge, per al segon cas.

2. Una vegada canviat el règim contractual, no podrà tornar-se a modificar fins transcorregut un mínim de 5 anys des de la data de subscripció de l'últim contracte, i les quantitats pagades en concepte de renda o amortització, segons el cas, tindran la consideració de lloguer per la utilització de l'habitatge durant aquest període, sense dret a cap devolució.

3. En tot cas, serà requisit necessari per al canvi de règim trobar-se al corrent de pagament de la renda o quotes d'amortització, i la resta de despeses a què estiga obligat l'adjudicatari, i ocupar l'habitatge com a domicili habitual i permanent.

4. Sense perjudici del que disposen els números anteriors, l'Institut Valencià d'Habitatge, SA, o entitat pública que el substituïsca, podrà proposar la denegació dels canvis de règim quan s'estime que un determinat immoble o conjunt immobiliari ha de continuar mantenint el règim contractual de la seua adjudicació.

**Article 172. Amortització anticipada**

El comprador pot avançar el pagament del preu ajornat de l'habitatge en els termes establits en l'article 149 d'aquest reglament, amb l'autorització prèvia de l'Institut Valencià d'Habitatge SA, o entitat pública que el substituïsca, sempre que haja transcorregut un mínim de 10 anys des de la data del contracte, es trobe al corrent del pagament de les quotes i la resta de despeses a què estiga obligat i acredite estar destinant l'habitatge a domicili habitual i permanent.

**Article 173. Bonificacions económiques per al pagament de la renda**

1. L'Institut Valencià d'Habitatge, SA, o entitat pública que el substituïsca, pot concedir bonificacions económiques per al pagament de la renda segons la capacitat económica i composició de la unitat familiar, com també de la quantia de la renda del lloguer, segons la fórmula següent:

% bonificació = 100 - {RendaAct\*140 \* [(Ingressos / IPREM) – (NF – 1) \* 0,25 ]} / Renda Hui

On:

Ingressos: ingressos totals de la unitat familiar

IPREM: indicador Públic de Renda d'Efectes Múltiples

NF: nombre de components de la unitat familiar

Renda Act: Renda Actualitzada, calculada amb els criteris d'aquest reglament

Renda Hui: renda que està pagant actualment l'inquilí

2. Aquestes bonificacions, que poden ser entre un mínim d'un 10 per 100 i un màxim d'un 70 per 100 de la renda, tindran una validesa de dos anys i serà requisit necessari per a la seua concessió trobar-se al corrent de la renda del lloguer i la resta de conceptes a què estiga obligat.

3. Quan un inquilí que gaudisca de bonificació incórrega en impagament de la renda, o d'altres conceptes a què estiga obligat, pot ser-li retirada la bonificació de forma immediata i estarà obligat a reintegrar les quantitats bonificades.

**Article 174. Altres ajudes**

Per ordre del conseller competent en matèria d'habitatge es poden establir un altre tipus d'ajudes i subvencions personals, compatibles o no amb les establides en l'article anterior, que seran tramitades per l'Institut Valencià d'Habitatge, SA, o entitat pública que el substituïsca.

**Article 175. Subrogació en contractes d'arrendament**

En matèria de subrogacions en contractes d'arrendament cal ajustar-se al que disposa la vigent Llei d'Arrendaments Urbans, i ha de concórrer, a més, en els subrogats els requisits establits per a ser adjudicatari d'habitatge de promoció pública.

**Article 176. Obligació d'assegurar l'habitatge**

1. El comprador d'un habitatge de promoció pública s'obliga a subscriure una assegurança amb l'objecte de preservar el continent contra els riscos d'incendi i catastrófics, designant com a cessionari dels drets de l'assegurat la Generalitat, per l'import de les quantitats no satisfetes, fins al seu total pagament, en cas de compravenda amb pagament ajornat. Ha d'aportar el duplicat de la pólissa i el justificant del pagament de la prima en el termini d'un mes comptador des de la data de subscripció del contracte, i els duplicats de les corresponents renovacions en el mateix termini, comptadors des del venciment de les anteriors.

2. L'incompliment d'aquesta obligació serà considerat com a infracció greu a l'efecte previst per la legislació especial en matèria d'habitatges de promoció pública, i per a la possible aplicació dels procediments de recuperació de titularitat previstos en aquest títol.

**Article 177. Exercici dels drets de tanteig i retracte**

1. La Generalitat tindrà dret de tanteig i retracte sobre els habitatges i els seus annexos vinculats, qualificats de promoció pública, en les segones i successives transmissions inter vivos, siguen gratuïtes o oneroses, voluntàries o com a conseqüència d'un procediment d'execució patrimonial, en els termes, condicions i requisits que estableix la Llei 8/2004, de 20 d'octubre, de la Generalitat, de l'Habitatge de la Comunitat Valenciana. El dret de tanteig i retracte es farà constar expressament en l'escriptura pública de compravenda, que s'inscriurà en el Registre de la Propietat mitjançant una nota marginal.

2. Conforme estableix l'article 51.3 de la referida llei, l'administració, a través de la direcció general competent en matèria d'habitatge, ostentarà els drets de tanteig i retracte respecte de les transmissions efectuades dins dels deu anys, comptadors des de la qualificació definitiva dels habitatges o des de la data de celebració del contracte, sempre que aquesta siga posterior a la qualificació definitiva.

Si el contracte es formalitza en escriptura pública, el termini es computarà a partir de la data d'aquesta. Si el contracte es formalitza en document privat, caldrà ajustar-se al que disposa l'article 1227 del Codi Civil.

3. El dret de tanteig i retracte ha de ser exercit pel director general competent en matèria d'habitatge, incumbint la tramitació a l'Institut Valencià d'Habitatge, SA, o entitat pública que el substituïsca, d'acord amb la Llei 8/2004, de 20 d'octubre, de la Generalitat, de l'Habitatge de la Comunitat Valenciana, dins del termini de 10 anys referit en l'apartat anterior, i, així mateix, quan no s'haja fet efectiva la totalitat de les quantitats ajornades per al pagament a la Generalitat.

4. Els propietaris d'habitatges de promoció pública han de notificar a l'Institut Valencià d'Habitatge, SA, o entitat pública que el substituïsca, per qualsevol mitjà que permeta tindre constància de la seua recepció, la decisió d'alienar-los, especificant, quan la transmissió siga a títol onerós, el preu i forma de pagament projectats i les condicions essencials de la transmissió, i en tots els casos, les dades de l'interessat en l'adquisició, amb referència expressa al compliment de les condicions exigides per a accedir a l'habitatge.

5. Per a l'exercici del dret de tanteig i retracte cal ajustar-se al que disposen els articles 51, 52 i 53 de la Llei 8/2004, de 20 d'octubre, de la Generalitat, de l'Habitatge de la Comunitat Valenciana.

CAPÍTOL VI

Reparació i manteniment

**Article 178. Reparacions en habitatges i immobles de promoció pública**

L'Institut Valencià d'Habitatge, SA, o entitat pública que el substituïsca, com a gestor del patrimoni de promoció pública propietat de la Generalitat, té l'encàrrec i l'obligació de mantindre i conservar el parc d'habitatges i immobles que l'integren, en els casos en què siga procedent d'acord amb la llei, i denegarà les peticions de reparació quan aquesta incumbisca als adjudicataris o comunitats de propietaris o juntes d'administració d'aquests immobles.

**Article 179. Reparació d'immobles amb titularitat recuperada**

Els habitatges la titularitat dels quals s'haja recuperat per qualsevol procediment legal a l'efecte seran reparats per a deixar-los en adequat estat d'habitabilitat per a posar-los en ús, mitjançant la segona o posterior adjudicació.

**Article 180. Reparacions generals d'elements comuns**

1. L'Institut Valencià d'Habitatge, SA, o entitat pública que el substituïsca, efectuarà les reparacions necessàries en els elements comuns dels grups d'habitatges de promoció pública, quan aquelles siguen procedents legalment i no siguen imputables als adjudicataris o comunitats de propietaris i juntes d'administració.

2. Les actuacions de rehabilitació que es realitzen en habitatges, locals i edificis que pertanyen al parc d'habitatges de la Generalitat, en consideració al caràcter administratiu especial dels contractes d'adjudicació i a la vigència del període de protecció, formaran part del deure de conservació i manteniment inherent a la gestió i l'administració del patrimoni de promoció pública d'habitatge de la Generalitat que l'Institut Valencià d'Habitatge, SA o entitat pública que el substituïsca, té atribuïda.

CAPÍTOL VII

Mesures de normalització i procediments de recuperació

de la titularitat dels immobles de promoció publica

**Article 181. Procediments de normalització**

1. La Generalitat podrà utilitzar, per a la normalització i la recuperació, si és el cas, de la titularitat dels habitatges i altres immobles de promoció pública, a través de l'Institut Valencià d'Habitatge, SA, o entitat pública que el substituïsca, els procediments següents: el desnonament administratiu del contracte d'arrendament, la resolució administrativa del contracte de compravenda en fase d'amortització, la resolució del contracte de compravenda per falta de pagament per compliment de la condició resolutória explícita, la recuperació de la possessió d'ofici i el desallotjament d'ocupacions il·legals, l'expropiació forçosa per incompliment de la funció social de la propietat, la recaptació executiva per via de constrenyiment, i qualssevol altres procediments establits o que s'establisquen legalment.

2. L'Institut Valencià d'Habitatge, SA, o entitat pública que el substituïsca, com a gestor del patrimoni de promoció pública, o qualsevol altre ens al qual se li encomane, duran a terme tots els tràmits d'aquests procediments, excepte la resolució, que correspon a la direcció general competent en matèria d'habitatge.

**Article 182. El desnonament administratiu del contracte d'arrendament i la resolució administrativa del contracte de compravenda en fase d'amortització**

Són causes legals de desnonament administratiu o resolució administrativa de contracte les establides en l'article 57.5 de la Llei 8/2004, de 20 d'octubre, de la Generalitat, de l'Habitatge de la Comunitat Valenciana.

**Article 183. Resolució administrativa dels contractes d'arrendament i de compravenda. Procediment de desnonament**

1. Tant el contracte d'arrendament, com el de compravenda durant la seua fase d'amortització, poden ser resolts pels procediments de caràcter administratiu i causes establits en aquest capítol.

2. L'Institut Valencià d'Habitatge, SA, o entitat pública que el substituïsca, comprovada l'existència d'alguna de les causes que poden donar lloc al desnonament o resolució administrativa de contracte en fase d'amortització, notificarà a l'adjudicatari o ocupant el plec de càrrecs, o en el cas que la causa siga la falta de pagament, el requeriment de pagament, el qual disposarà d'un termini de 30 dies per a formular les oportunes al·legacions i proposar les proves que considere oportunes en el seu descàrrec, podrà acordar-se un període de prova, per un termini no superior a 30 dies ni inferior a 10 dies, a fi que puguen practicar-se les que es consideren pertinents.

3. Conclosa, si és el cas, la fase de prova, i a la vista de les actuacions realitzades i del resultat de l'expedient, es pot acordar l'arxiu de les actuacions, o s'elevarà al director general competent en matèria d'habitatge la proposta de resolució de l'expedient. El director general competent en matèria d'habitatge, si és el cas, dictarà una resolució, que serà motivada, notificada a l'adjudicatari o ocupant.

4. La resolució de contracte de compravenda per falta de pagament per compliment de la condició resolutória explícita del contracte, es notificarà per acta de requeriment notarial, i després d'aixó s'iniciarà el procediment de desnonament administratiu per falta de títol, per a, si és el cas, recuperar la titularitat plena de l'habitatge.

5. També es podrà resoldre el contracte a petició de l'interessat. El director general competent en matèria d'habitatge, a proposta de l'Institut Valencià d'Habitatge, SA, o entitat pública que el substituïsca, en aquest cas pot acordar la resolució del contracte, i tornar les quantitats satisfetes a compte del preu, deduint el 10 per 100 d'aquestes quantitats en compensació per l'ocupació de l'habitatge, com també la totalitat dels interessos meritats i no pagats fins a la data de concessió de la devolució. Ha de deduir-se, també, l'import de les reparacions que siguen necessàries per a deixar l'habitatge en les condicions necessàries per a l'obtenció de la cèdula d'habitabilitat o la llicència equivalent.

6. En el cas de resolució administrativa del contracte de compravenda, el procediment de devolució de quantitats serà el mateix que el previst en el número anterior, a excepció de la deducció del 10 per 100 per ocupació, que no serà aplicable.

**Article 184. La potestat de la recuperació d'ofici. Desallotjament d'ocupants il·legals**

Quan el procediment estiguera motivat per l'ocupació il·legal d'un immoble, dins de l'any anterior al seu inici, i d'acord amb el que estableix l'article 23 de la Llei 14/2003, de 10 d'abril, de Patrimoni de la Generalitat, es recuperarà d'ofici la possessió, a requerir el desallotjament als seus ocupants i després de comprovar que no han restituït la seua possessió, el director general competent en matèria d'habitatge dictarà una resolució ordenant el llançament, que serà notificat als interessats. Contra aquesta resolució no pot interposar-se cap recurs administratiu.

**Article 185. Expropiació forçosa d'immobles per incompliment de la funció social de la propietat**

1. El director general competent en matèria d'habitatge, a proposta de l'Institut Valencià d'Habitatge, SA, o entitat pública que el substituïsca, podrà acordar després de la incoació i tramitació de l'oportú expedient, l'expropiació forçosa dels habitatges de promoció pública de la Generalitat en els termes, condicions i requisits que estableix l'article 57.4 de la Llei 8/2004, de 20 d'octubre, de la Generalitat, de l'Habitatge de la Comunitat Valenciana.

2. L'Institut Valencià d'Habitatge, SA, o entitat pública que el substituïsca, iniciarà, si és el cas, l'oportú expedient, amb audiència de les persones interessades, que se substanciarà en el termini màxim de trenta dies comptadors des de la seua incoació, a l'efecte d'acreditar, si és el cas, l'existència de les causes legalment establides per a determinar l'incompliment de la funció social, i la procedència de l'expropiació.

Si els habitatges corresponen a promocions públiques d'entitats locals territorials, la iniciació de l'expedient s'efectuarà a petició d'aquestes, que finançaran íntegrament l'expropiació.

3. Si de l'expedient resulta l'existència d'una de les causes referides, la direcció general competent en matèria d'habitatge acordarà l'expropiació forçosa de l'habitatge afectat.

4. El preu just de l'habitatge serà determinat per l'Institut Valencià d'Habitatge, SA, o entitat pública que el substituïsca, basant-se en el preu en què va ser cedit, aquest es corregirà tenint en compte els criteris de valoració per a les segones transmissions d'habitatges de promoció pública previstes en les seues normes específiques, i, singularment, el que estableix l'article 57.4 apartat 3), de la Llei 8/2004, de 20 d'octubre, de la Generalitat, de l'Habitatge de la Comunitat Valenciana.

5. El pagament i l'ocupació es realitzaran d'acord amb el que disposa la Llei d'expropiació forçosa.

6. Els habitatges expropiats es destinaran a cobrir les necessitats de caràcter social per a les que va ser establit el règim de protecció oficial de promoció pública, per a la seua nova adjudicació regirà el que disposa la normativa aplicable a aquesta classe d'habitatges.

**Article 186. La recaptació executiva per via de constrenyiment**

1. En cas de falta de pagament de les quotes d'amortització en el contracte de compravenda de l'habitatge, la direcció general competent en matèria d'habitatge podrà utilitzar, a més, el procediment de constrenyiment per al cobrament de les quotes impagades.

2. S'iniciarà el procediment mitjançant requeriment per escrit del pagament del total degut al deutor, concedint-li un termini de quinze dies perquè l'efectue, transcorregut el qual si no l'ha fets efectiu, es tramitarà el procediment d'acord amb el que estableix el Reglament general de recaptació.

3. Després de la pràctica de l'anotació preventiva d'embargament es valorarà la finca, i s'alienarà aquesta.

4. La referida alienació s'efectuarà per concurs, basant-se en el que estableix l'article 144 del Reglament general de recaptació, en concórrer en aquest cas clares raons d'interés públic.

5. La Generalitat, a través de la direcció general competent en matèria d'habitatge, pot adjudicar-se directament la finca en els casos legalment establits.

**Article 187. Notificacions**

Amb caràcter general, les notificacions dels tràmits dels procediments regulats en aquest capítol s'efectuaran amb subjecció al que estableixen els articles 58, 59, 60 i 61 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

**Article 188. Llançament**

Els llançaments, que si és el cas es produïsquen, com a conseqüència dels procediments regulats en el present capítol, es duran a terme per l'Institut Valencià d'Habitatge, SA, o entitat pública que el substituïsca, amb l'autorització judicial d'entrada a domicili mitjançant l'aplicació de les normes de la Llei de la jurisdicció contenciosa administrativa, Llei de Règim Jurídic de les Administracions Públiques i del Procediment Administratiu Comú i Llei de patrimoni de la Generalitat, demanant per a aixó, si és necessari, el suport dels agents de l'autoritat.

Serà títol suficient per a reinscriure en el Registre de la Propietat, a favor de la Generalitat, els immobles recuperats per aquesta en aplicació dels procediments regulats en el present capítol, el certificat administratiu, expedit pel funcionari competent, acreditatiu de la resolució administrativa que produïsca aquesta recuperació de titularitat.

**Article 189. Aplicació dels procediments a locals, garatges i altres immobles de promoció pública**

Els procediments recollits en el present capítol seran aplicables als locals, garatges i altres immobles de promoció pública diferents d'habitatge, als quals s'estén la protecció conforme a l'article 45 de la Llei 8/2004, de 20 d'octubre, de la Generalitat, de l'Habitatge de la Comunitat Valenciana, per les causes següents:

a) La falta de pagament de qualsevol de les rendes o quotes d'amortització.

b) L'ocupació de l'immoble sense títol legal per a aixó.

c) No destinar l'immoble per a l'ús establit en el contracte de cessió.

d) Realitzar l'adjudicatari o qualsevol dels ocupants de l'immoble activitats subjectes a autorització ambiental integrada i a llicència ambiental municipal, d'acord amb el que disposa la Llei 2/2006, de 5 de maig, de Prevenció de la Contaminació i Qualitat Ambiental. En el cas que es tracte d'immobles cedits en compravenda i trobar-se en fase d'amortització, es pot privar de l'ús d'aquest durant un període no superior a tres anys, en compte de la resolució del contracte.

e) Subarrendar o cedir totalment o parcialment l'immoble sense els requisits legals i del contracte.

CAPÍTOL VIII

Altres immobles inclosos en edificis de promoció pública

**Article 190. Locals comercials**

Els locals comercials, situats en els edificis que gaudisquen de la qualificació de promoció pública, es regiran per les disposicions del present capítol.

**Article 191. Règim de cessió**

1. L'Institut Valencià d'Habitatge, SA, o entitat pública que el substituïsca proposarà, el règim d'ús i de cessió, si és el cas, la seua valoració i condicions de pagament, com també les condicions contractuals d'aquests immobles.

2. La proposta es remetrà a la direcció general competent en matèria d'habitatge, que resoldrà el que calga.

**Article 192. Adjudicació de locals de negoci**

1. L'adjudicació mitjançant els contractes de compravenda o lloguer dels locals de negoci, situats en immobles de promoció pública propietat de la Generalitat, es realitzarà mitjançant subhasta pública, o concurs, que convocarà i tramitarà l'Institut Valencià d'Habitatge, SA, o entitat pública que el substituïsca, de conformitat amb els principis de publicitat i concurrència.

La resolució d'adjudicació correspondrà al director general competent en matèria d'habitatge.

2. No obstant el que disposa el número anterior, els locals comercials poden ser adjudicats directament pel director general competent en matèria d'habitatge, a proposta de l'Institut Valencià d'Habitatge, SA, o entitat pública que el substituïsca en els supósits següents:

a) Quan es tracte d'instal·lar en aquest serveis de caràcter públic.

b) Si, anunciada l'adjudicació en subhasta pública, no arriba a efectuar-se per falta de licitadors, per no declarar-se admissibles les propostes presentades, o perquè l'adjudicatari no complisca les condicions necessàries per a la formalització del contracte.

c) Per raons qualificades d'interés públic o social, degudament motivades. La direcció general competent en matèria d'habitatge, podrà fixar les condicions de l'adjudicació considerant les circumstàncies de cada cas.

**Article 193. Subrogacions i traspassos de locals**

En matèria de subrogacions i traspassos de locals arrendats s'aplicarà la legislació vigent d'arrendaments urbans.

**Article 194. Cessió temporal d'ús**

L'Institut Valencià d'Habitatge, SA, o entitat pública que el substituïsca, podrà proposar al director general competent en matèria d'habitatge la cessió amb caràcter temporal de l'ús de locals situats en immobles de promoció pública a ajuntaments, associacions i altres entitats que ho sol·liciten i acrediten suficientment la seua destinació per a fins socials, assistencials o d'interés públic.

**Article 195. Garatges, trasters i altres edificacions complementàries**

1. Els garatges, trasters i altres annexos dels habitatges de promoció pública, es vincularan en la qualificació definitiva a aquests, quan tinguen la consideració d'elements inseparables. A l'efecte de la determinació del preu de venda dels immobles vinculats, es computarà el 60 per 100 de la seua superfície útil.

2. Els garatges, trasters i altres edificacions complementàries, no vinculats a habitatges de promoció pública, es consideraran amb caràcter general com a locals comercials, i els són d'aplicació les normes del present capítol, que els regulen.

3. Quan aquestes dependències no siguen susceptibles d'aprofitament independent i individual es consideraran com a dependències comunes, utilitzant-se en servei de la comunitat de propietaris o junta d'administració.

DISPOSICIONS ADDICIONALS **[4]****[4]**

**Primera**

Es deleguen en el conseller competent en matèria d'habitatge les facultats que ostenta el Consell per a les cessions gratuïtes d'ús de béns immobles, d'acord amb el que preveu l'article 91 de la Llei 14/2003, de 10 d'abril, de patrimoni de la Generalitat.

**Segona**

La conselleria competent en matèria d'habitatge pot subscriure convenis amb les corporacions locals afectades, amb els patronats municipals d'habitatge, o societats anónimes municipals per a administrar el patrimoni públic d'habitatge.

Així mateix, per a instrumentar les mesures administratives i financeres de protecció a l'habitatge, pot subscriure convenis amb altres administracions públiques, i, molt singularment amb l'agència estatal tributària i centres de gestió cadastral, col·legis oficials de registradors i notaris, col·legis oficials d'arquitectes superiors i arquitectes tècnics i aparelladors.

**Tercera**

El que disposa l'article 95.2 d'aquest reglament serà aplicable als habitatges de nova construcció subjectes a règims de protecció pública amb destinació a arrendament en els programes de lloguer-jove i d'integració social, promoguts per l'Institut Valencià d'Habitatge, SA.

**Quarta**

De conformitat amb el que estableix l'article 15 de la Llei 8/2004, de 20 d'octubre, de la Generalitat, de l'Habitatge de la Comunitat Valenciana, els promotors d'habitatges en règim lliure, en projecte o en període de construcció, que disposen la formalització de reserves d'habitatge, amb lliurament de quantitats per aquest concepte, han d'avalar-les o assegurar-les i fer-ho constar així, amb indicació de l'asseguradora o avalista i les especificacions concretes de les garanties, en el document en què es formalitze la reserva. Tot aixó sense perjudici d'establir els pactes necessaris per als supósits en què la reserva no arribe a bon fi.

**Cinquena**

La normativa estatal sobre habitatges de protecció oficial i disposicions complementàries tindrà caràcter supletori de la legislació valenciana de l'habitatge, sense perjudici de l'aplicació dels Plans estatals d'habitatge i Sól o mesures singulars de finançament, que tinguen la naturalesa de legislació bàsica.

**Sisena**

De conformitat amb els convenis, formalitzats i que s'han de formalitzar, entre el Ministeri d'Habitatge i les entitats de crèdit, acollits als plans d'habitatge i sól o mesures de finançament, les entitats de crèdit han de notificar a la conselleria competent en matèria d'habitatge la formalització, la disposició i la subrogació de préstecs, amb subsidi o sense, a l'empara dels esmentats convenis.

Així mateix, la direcció general competent en matèria d'habitatge pot demanar tota la informació que considere oportuna de les entitats de crèdit, a l'efecte del control i el seguiment dels programes de finançament.

**Setena**

A proposta del director general competent en matèria d'habitatge, i sempre sobre la base dels informes tècnics que corresponguen, el conseller competent en aquesta matèria, mitjançant una resolució expressa i motivada, pot adoptar mesures excepcionals quan les especials circumstàncies de caràcter social o per raons d'urgència que afecten els edificis d'habitatges, els habitatges i els seus ocupants, així ho requerisquen, que poden desenvolupar les facultats conferides pels articles 79 i 147 d'aquest reglament.

**Huitena**

Juntament amb la sol·licitud de les ajudes regulades en aquest reglament i plans d'habitatge i sól o mesures de finançament, i la documentació exigida per la normativa, ha d'aportar-se l'etiqueta fiscal actualitzada i amb dades que coincidisquen exactament amb els del document nacional d'identitat (DNI).

**Novena**

Es mantindrà en vigor l'Ordre de 20 d'abril de 2005, de la conselleria de Territori i Habitatge, per la qual es crea i regula la Xarxa Valenciana d'Infohabitatge Solidari, fins que es publique una nova ordre, conforme a l'article 209 d'aquest reglament.

DISPOSICIONS TRANSITÒRIES **[5]****[5]**

**Primera**

L'aplicació d'aquest reglament als expedients administratius que es troben en tramitació o iniciats en el moment de la seua entrada en vigor, s'efectuarà de la manera següent:

1. Habitatges de protecció pública de promoció privada:

a) Les sol·licituds de qualificació provisional presentades amb anterioritat a l'entrada en vigor d'aquest reglament, es tramitaran d'acord amb la legislació vigent en el moment de presentació de la sol·licitud. Una vegada obtinguda la qualificació provisional, la resta de l'expedient es tramitarà d'acord amb aquest reglament, sense perjudici de l'adequació de les obres acabades al projecte qualificat provisionalment.

b) Les sol·licituds de qualificació definitiva presentades amb anterioritat a l'entrada en vigor d'aquest reglament, es tramitaran d'acord amb la legislació vigent en el moment de presentació de la sol·licitud. Una vegada obtinguda la qualificació definitiva, la resta de tramitacions durant en període de protecció es regiran per aquest reglament.

2. Finançament específic

Les sol·licituds de finançament específic que es tramiten a l'empara dels plans d'habitatge i sól o mesures singulars de finançament, vigents en el moment de l'entrada en vigor d'aquest reglament, continuaran regint-se per aquells fins a la finalització temporal d'aquests.

3. Habitatges de promoció pública

Les disposicions del títol III relatives als habitatges de promoció pública seran aplicables tant als habitatges d'aquesta naturalesa que es construïsquen a partir de l'entrada en vigor, com als que pertanyen al patrimoni existent de promoció pública de la Generalitat i la gestió dels quals es va atribuir pel Decret 118/1988, de 29 de juliol, del Consell, a l'Institut Valencià d'Habitatge, SA, així com les construïdes per qualsevol promotor públic o assimilat de la Comunitat Valenciana, amb les especificacions que s'estableixen en els apartats següents d'aquesta disposició, i al que s'ha establit sobre la regulació dels drets de tanteig i retracte en la disposició transitória segona.

a) Els procediments d'adjudicació d'habitatges de promoció pública iniciats amb anterioritat a l'entrada en vigor d'aquest reglament, continuaran regint-se per la normativa vigent aplicable en el moment de la iniciació.

b) Bonificacions económiques en habitatges de promoció pública.

Les bonificacions económiques tramitades d'acord amb la legislació anterior continuaran aplicant-se fins al final del termini de vigència concedit en cada una d'aquestes si és més beneficiosa que l'establida en el títol III, en cas contrari s'aplicarà, a petició de l'interessat, el que disposa aquest reglament.

4. Els habitatges d'accés concertat regulats pels decrets 73/2005, de 8 d'abril i 41//2006, de 24 de març, s'assimilen als habitatges de protecció pública autonómica regulats en el capítol II del títol II d'aquest reglament.

No obstant aixó, els expedients la sol·licitud d'inscripció dels quals en el Registre Valencià de l'Habitatge i de declaració de protecció pública en el supósit de promocions d'habitatges de nova construcció tant per a venda com per a arrendament amb opció a compra, així com aquells la sol·licitud de visat del contracte dels quals en el supósit d'adquisició d'aquests habitatges, haguera sigut presentada amb anterioritat a l'entrada en vigor del present reglament, es continuaran regint per la normativa vigent en el moment de la sol·licitud.

**Segona** **[6]****[6]**

*Derogada*

**Tercera**

S'aplicaran les normes d'habitabilitat, disseny i qualitat de caràcter autonómic vigents, fins que es dicten les corresponents de desenvolupament d'aquest reglament.

Fins a la publicació de les referides normes, es tindran en compte els següents criteris tècnics:

Aparcaments

Les places de garatge compliran el que disposa la normativa d'habitabilitat i disseny vigent.

No obstant aixó, quan la legislació urbanística ho exigisca, s'admetran aparcaments en superfície, que no formen part de l'edificació, i en aquest cas el preu màxim serà del 50 per 100 del preu màxim d'una plaça de garatge ordinària de 25 metres quadrats.

**Quarta**

Mentre estiga en vigor el Consell Valencià d'Urbanisme i Habitatge, regulat pel Decret 3/2004, de 16 de gener, del Consell, el Consell Assessor de l'Habitatge de la Comunitat Valenciana a què es refereix el capítol IV del títol preliminar d'aquest reglament, tindrà el caràcter d'órgan de funcionament d'aquest com a grup de treball, conforme a l'article 3 de l'esmentat decret, sense perjudici d'exercir les funcions atribuïdes per aquest reglament.

**Cinquena**

En el moment en què el sistema de verificació de dades d'identitat estiga operatiu en la Generalitat, quedarà suprimida l'aportació de fotocópies de documents d'identitat en els procediments administratius regulats per aquest reglament.

Així mateix en el moment en què estiga operatiu en la Generalitat el sistema de verificació de dades de residència, quedarà suprimida l'exigència d'aportar el certificat d'empadronament com a document probatori del domicili i la residència, en els procediments administratius i tràmits regulats per aquest reglament.

**Sisena**

Les disposicions contingudes en el títol VI d'aquest reglament s'aplicaran per a aquells instruments de planejament urbanístic que no hagen obtingut aprovació definitiva en el moment de l'entrada en vigor d'aquest reglament.

DISPOSICIONS FINALS **[7]****[7]**

**Primera**

S'autoritza el conseller competent en matèria d'habitatge perquè dicte les normes necessàries per al desplegament i l'aplicació d'aquest reglament, com també per a modificar les àrees geogràfiques i els coeficients i barems de bonificació de promoció pública, establint un altre tipus d'ajudes o subvencions personals.

**Segona**

A l'efecte del que disposa la Llei 14/2003, de 10 d'abril, de Patrimoni de la Generalitat, s'autoritza l'alienació directa i explotació en règim d'arrendament dels habitatges de promoció pública que s'adjudiquen seguint les prescripcions d'aquest reglament.

**Tercera**

Aquest reglament entrarà en vigor als tres mesos de la publicació en el Diari Oficial de la Comunitat Valenciana.

Valencia, 18 de maig de 2007

El president de la Generalitat,

Francisco Camps Ortiz

El conseller de Territori i Habitatge,

Esteban González Pons

**[1]****[1]**El [**Decret 90/2009, de 26 de juny, del Consell**](https://www.dogv.gva.es/va/eli/es-vc/d/2009/01/26/90/), pel qual s'aprova el Reglament d'Habitatges de Protecció Pública (DOGV núm. 6047 de 01.07.2009 - Ref. Base de dades 007730/2009) deroga el Decret 75/2007, de 18 de maig, del Consell, excepte el títol III, promoció pública d'habitatges, que queda vigent amb les modificacions establides en la disposició addicional novena del Decret 90/2009. Així mateix queden vigents les disposicions addicionals, transitóries i finals del Decret 75/2007 que fan referència al títol III esmentat.

**[2]****[2]**Les referències que el títol III del Decret 75/2007 realitza als articles 72, 73.2, 73.4, 74, 75, 76, 58 i 26 d'aquell s'entenen fetes respectivament als articles 24, 25.1, 25.3, 26, 25.4, 27, 31 i 40 del [**Decret 90/2009, de 26 de juny, del Consell**](https://www.dogv.gva.es/va/eli/es-vc/d/2009/01/26/90/), com també al que disposen els plans d'habitatge vigents.

**[3]****[3]**El capítol III del títol III es deroga per la disposició derogatória única del [**Decret 106/2021, de 6 d'agost, del Consell**](https://dogv.gva.es/va/eli/es-vc/d/2021/08/06/106/), del Registre d'Habitatge de la Comunitat Valenciana i del procediment d'adjudicació d’habitatges. (DOGV núm. 9173 de 14.09.2021) Ref. Base de dades 008447/2021.

**[4]****[4]**Segons la disposició derogatória única del [**Decret 90/2009, de 26 de juny, del Consell**](https://www.dogv.gva.es/va/eli/es-vc/d/2009/01/26/90/), queden vigents les disposicions addicionals, transitóries i finals del Decret 75/2007 que fan referència al títol III de l’esmentat Decret 75/2007.

**[5]****[5]**Segons la disposició derogatória única del [**Decret 90/2009, de 26 de juny, del Consell**](https://www.dogv.gva.es/va/eli/es-vc/d/2009/01/26/90/), queden vigents les disposicions addicionals, transitóries i finals del Decret 75/2007 que fan referència al títol III de l’esmentat Decret 75/2007.

**[6]****[6]**La disposició transitória segona es deroga per la disposició derogatória única del [**Decret Llei 6/2020**](http://www.dogv.gva.es/datos/2020/06/11/pdf/2020_4383.pdf), de 5 de juny, del Consell, per a l'ampliació d'habitatge públic a la Comunitat Valenciana mitjançant els drets de tanteig i retracte. [2020/4383] (DOGV núm. 8832 bis de 11.06.2020)

**[7]****[7]**Segons la disposició derogatória única del [**Decret 90/2009, de 26 de juny, del Consell**](https://www.dogv.gva.es/va/eli/es-vc/d/2009/01/26/90/), queden vigents les disposicions addicionals, transitóries i finals del Decret 75/2007 que fan referència al títol III de l’esmentat Decret 75/2007.


Còpia Permalink ELI